Informácia o postupe Ministerstva financií SR 
podľa zákona  č. 92/1991 Zb. o podmienkach prevodu majetku štátu na iné osoby 
v znení neskorších predpisov
a podľa zákona Národnej rady SR č. 278/1993 Z. z. o správe majetku štátu 
v znení neskorších predpisov

Na základe uznesenia vlády SR č. 1077 zo dňa 12. 12. 2007 ministerstvá a ostatné ústredné orgány štátnej správy polročne informujú vládu o svojom postupe:

-	podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov pri udeľovaní predchádzajúcich súhlasov štátnym podnikom na uzavretie zmlúv o prevode vlastníctva majetku štátu, ktorý tieto štátne podniky spravujú, a

-	podľa zákona Národnej rady SR č. 278/1993 Z. z. o správe majetku štátu v znení neskorších predpisov pri prevodoch prebytočného nehnuteľného majetku štátu a pri zámenách nehnuteľného majetku štátu a prevodoch majetku štátu na základe uplatneného práva prednostnej kúpy majetku štátu alebo zákonného predkupného práva.

Podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov Ministerstvo financií SR v období od 12. 12. 2007 do 31. 05. 2008 neudelilo žiaden súhlas štátnemu podniku v jeho zriaďovateľskej pôsobnosti na uzavretie zmlúv o prevode vlastníctva majetku štátu, ktorý tento štátny podnik spravuje. Ministerstvo financií SR v sledovanom období taktiež neudelilo žiaden súhlas likvidátorom štátnych podnikov na iný spôsob speňaženia majetku ako predajom na verejnej dražbe a pri prevodoch majetku štátu podľa § 47c ods. 2 a 3 zákona č. 92/1991 Zb. o podmienkach prevodu majetku štátu na iné osoby v znení neskorších predpisov

Podľa zákona Národnej rady SR č. 278/1993 Z. z. o správe majetku štátu v znení neskorších predpisov Ministerstvo financií SR v období od 12. 12. 2007 do 31. 05. 2008 udelilo súhlas s jedným odplatným prevodom prebytočného nehnuteľného majetku štátu v správe Colného riaditeľstva SR. Ide o budovu a pozemky v extraviláne obce Hosťovce priamo na hraničnom priechode s Maďarskou republikou. Stavba bola do užívania daná v roku 1934 ako budova colnice a na tento účel prestala byť využívaná po vstupe Slovenskej republiky  do Európskej únie, kedy bol tento majetok vyhlásený za prebytočný. Po neúspešnom ponukovom konaní, osobitnom ponukovom konaní a opakovanom osobitnom konaní správca majetku v súlade s ustanovením § 8 ods. 8 zákona č. 278/1993 Z. z. o správe majetku štátu v znení neskorších predpisov ponúkol nehnuteľnosti obci za primeranú cenu zníženú o 50%. Obec Hosťovce prejavila záujem o ponúknuté nehnuteľnosti a kúpu schválilo jej mestské zastupiteľstvo. Súhlas s prevodom Ministerstvo financií SR udelilo dňa 6. 02. 2008.

Ministerstvo financií SR informuje aj o prevode správy štyroch hraničných priechodov Jarovce (na hraniciach s Rakúskou republikou), Čunovo (na hraniciach s Maďarskou republikou), Brodské a Svrčinovec (obidva na hraniciach s Českou republikou) na Ministerstvo dopravy, pôšt a telekomunikácií SR. Zmluvou o prevode správy bola tiež prevedená správa prebytočného nehnuteľného majetku v k.ú. Štúrovo na Daňové riaditeľstvo SR.

K zámene nehnuteľného majetku štátu, resp. prevodu majetku štátu na základe uplatneného práva prednostnej kúpy majetku štátu alebo zákonného predkupného práva v rezorte Ministerstva financií SR v období od 12. 12. 2007 do 31. 05. 2008 nedošlo.